**Ministru kabineta noteikumu projekta**

**„Grozījumi Ministru kabineta 2012.gada 13.marta noteikumos**

**Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I**. **Tiesību akta projekta izstrādes nepieciešamība** | | |
| 1. | Pamatojums | Pārtikas aprites uzraudzības likuma 19.panta 3.1 daļa  Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību noteikto uzdevumu izpildei 99.4.pasākums (apstiprināts Ministru kabinetā 2015.gada 16.februārī, prot. Nr.7 34.§)  Sabiedrības veselības pamatnostādņu 2014. – 2020.gadam (apstiprinātas Ministru kabinetā 2014. gada 14. oktobrī, rīkojums Nr. 589) 2.5.uzdevums |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ēdināšanu izglītības un ārstniecības iestādēs, ilgstošās sociālās aprūpes un sociālās rehabilitācijas institūcijās šobrīd nosaka 2012.gada 13.marta Ministru kabineta noteikumi Nr.172 „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem” (turpmāk - Noteikumi Nr.172), kas nosaka dienas, izvēles un kompleksās pusdienu ēdienkartes, kā arī pamatdiētas ēdienkartes enerģētisko vērtību un uztura normas, aizliegtos un atļautos pārtikas produktus, pievienotās pārtikas piedevas, kā arī sāls un cukura daudzuma ierobežojumus.  Savukārt 2002. gada 27. novembra Ministru kabineta noteikumi Nr.610„Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm” (turpmāk - Noteikumi Nr.610) nosaka papildus prasības tiem pārtikas produktiem, kas tiek izplatīti papildus kompleksai un izvēles pusdienu ēdienkartei izglītības iestāžu kafejnīcās, uzkodu un dzērienu automātos. Lai arī Noteikumi Nr.610 nosaka ierobežojumus noteiktiem pārtikas produktiem, to sastāvdaļām, pievienotām pārtikas piedevām, kā arī maksimāli pieļaujamam sāls daudzumam, Veselības ministrija (turpmāk – ministrija) ir saņēmusi sūdzības un ierosinājumus no izglītojamo vecākiem, izglītības iestāžu un pašvaldību pārstāvjiem, Pārtikas un veterinārā dienesta (turpmāk – PVD) inspektoriem par skolas teritorijā izplatītajiem pārtikas produktiem, kas neatbilst normatīvajos aktos noteiktajam vai veselīga uztura pamatprincipiem[[1]](#footnote-1).  Lai uzlabotu ēdināšanas pakalpojumu kvalitāti un nodrošinātu izglītojamajiem vismaz vienreiz dienā svaigi pagatavotu ēdienu no dabīgiem pārtikas produktiem, ir nepieciešams pārskatīt Noteikumos Nr.172 noteiktās prasības attiecībā uz pārtikas produktiem. Vienlaikus, ņemot vērā iepriekš minēto, ir nepieciešams pārskatīt Noteikumu Nr.610 ēdināšanas bloka sadaļu un noteikt pārtikas produktus, kurus atļauts izplatīt izglītības iestādes teritorijā, pamatojoties uz ministrijas izstrādātājiem uztura ieteikumiem, Eiropas Komisijas un Pasaules Veselības organizācijas (turpmāk – PVO) vadlīnijām par bērnu un pusaudžu uzturu, tādējādi veicinot ikdienas uzturā ieteicamo pārtikas produktu pieejamību izglītības iestādē un padarot veselīgo izvēli par vieglāko izvēli izglītojamajiem. Savukārt tie pārtikas produkti, kas netiks iekļauti pārtikas produktu sarakstā, nebūs atļauti izplatīšanai izglītības iestāžu teritorijā papildus pusdienu ēdienkartei.  Papildus, ministrija vairakkārt ir saņēmusi ierosinājumus no PVD inspektoriem, ēdināšanas uzņēmumiem, kā arī iepirkumu speciālistiem un izglītības iestāžu pārstāvjiem par nepieciešamību pārcelt Noteikumu Nr.610 ēdināšanas bloka 51.1 punktu uz Noteikumiem Nr.172, ņemot vērā, ka tas atvieglotu kontrolējošo institūciju, ēdināšanas uzņēmumu, pašvaldību un izglītības iestāžu darbu. Tādējādi, organizējot darbu izglītības un ārstniecības iestāžu, sociālās aprūpes un rehabilitācijas institūciju ēdnīcās un kafejnīcās, attiecībā uz pārtikas produktu kvalitāti, varēs izmantot vienus Ministru kabineta noteikumus – Noteikumus Nr.172. Saskaņā ar ierosinājumiem, Noteikumu Nr.610 IX.sadaļas „Ēdināšanas bloks” 51.1 punkts tiek pārcelts uz Noteikumu Nr.172 4.1 punktu, kas noteiks tos pārtikas produktus, kas var tikt izplatīti vispārējās pamatizglītības, vispārējās vidējās izglītības un profesionālās izglītības iestādēs un to teritorijā papildus kompleksajai pusdienu un izvēles ēdienkartei. Papildus Ministru kabineta noteikumu projekta „Grozījumi Ministru kabineta 2002.gada 27.decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”” (turpmāk – grozījumi Noteikumos Nr.610) 51.1 punkts noteiks, ka izglītības iestādēs izglītojamo ēdināšanu nodrošina atbilstoši normatīvajiem aktiem par pārtikas aprites un normatīvajiem aktiem par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem.  Šobrīd tiek veikti grozījumi arī 2013.gada 17.septembra Ministru kabineta noteikumos Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu” (turpmāk – Noteikumi Nr.890), kas nosaka, ka turpmāk fiziska persona, kura savā dzīvesvietā sniedz pilna laika pakalpojumus, nodrošina bērnu ēdināšanu saskaņā ar veselīga uztura pamatprincipiem. Savukārt juridiskām personām, kas īsteno bērnu uzraudzības pakalpojumus un izglītības iestādēm, kas īsteno pirmsskolas izglītības programmas, ēdināšana būs jānodrošina atbilstoši normatīvajiem aktiem par pārtikas aprites uzraudzību un normatīvajiem aktiem par uztura normām izglītojamiem, sociālās aprūpes un sociālās rehabilitācijas institūciju klientiem un pacientiem.  Lai saskaņotu prasības Noteikumu Nr.890, 610 un 172 sadaļās, kas attiecas uz ēdināšanas pakalpojumu nodrošināšanu pirmsskolas, vispārējās pamatizglītības, vidējās izglītības un profesionālās izglītības iestādēs, ir jāpapildina Noteikumu Nr.172 1. un 2.pielikuma prasības dienas, komplekso un izvēles pusdienu ēdienkartēm. Papildus, lai nodrošinātu atbilstošu uzturu ārstniecības iestāžu pacientiem, ilgstošas sociālās aprūpes un sociālās rehabilitācijas institūciju klientiem, kur ir arī bērni un pusaudži vecumā līdz 18 gadiem, tiks papildinātas Noteikumu Nr.172 3.pielikuma prasības pamatdiētas ēdienkartei.  Lai saskaņotu Noteikumus Nr.172 ar grozījumiem Noteikumos Nr.610, tiek veikti papildinājumi arī Noteikumu Nr. 172 2.pielikumā nosakot, ka kompleksajā un izvēles pusdienu ēdienkartē, nedrīkstēs iekļaut bezalkoholiskos dzērienus, kuriem ir pievienots kofeīns, aminoskābes, aromatizētāji un pārtikas piedevas, kas ir saldinātāji, krāsvielas un konservanti. Lai nodrošinātu atbilstošu uzturu arī pirmsskolas izglītības iestāžu izglītojamajiem, ārstniecības iestāžu pacientiem, sociālās aprūpes un rehabilitācijas institūciju klientiem, tiek veikti grozījumi arī Noteikumu Nr.172 1. un 3.pielikumā. Ierobežojumi bezalkoholisko dzērienu iekļaušanai ēdienkartē neattieksies uz izglītības un ārstniecības iestādēs, sociālās aprūpes un sociālās rehabilitācijas institūcijās pagatavotajiem kompotiem, ķīseļiem un dzērieniem, kas tiek pagatavoti atšķaidot sulu vai dabīgu sīrupu, ja tie ir saskaņoti ar kopējo ēdienkartes enerģētisko vērtību un uzturvielu normām (Ministru kabineta noteikumu projekta “Grozījumi Ministru kabineta 2002.gada 27. decembra „Noteikumi par uztura normām izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem”” (turpmāk – noteikumu projekts) 1.5., 1.11. un 1.17.punkts).  Saskaņā ar Noteikumiem Nr.172, šobrīd ēdienkartē ir atļauts iekļaut miltu konditorejas izstrādājumus, samērojot tos ar noteiktajām ēdienkartes enerģētiskās vērtības un uzturvielu normām. Ņemot vērā, ka grozījumi Noteikumos Nr.610 paredz aizliegt izplatīt cukura konditorejas izstrādājumus izglītības iestāžu kafejnīcā un uzkodu automātā, ir jāpapildina arī Noteikumu Nr.172 1.pielikuma 9.4., 2.pielikuma 10.4. un 3.pielikuma 11.4.punkti ar cukura konditorejas izstrādājumiem. Cukura konditorejas izstrādājumi, tāpat kā miltu konditorejas izstrādājumi, nedrīkstēs saturēt daļēji hidrogenētus augu taukus. Papildus tiek noteikti kvalitātes kritēriji miltu un cukura konditorejas izstrādājumiem, nosakot pārtikas piedevas, kas nedrīkstēs būt to sastāvā. (noteikumu projekta 1.4., 1.11. un 1.14.punkts).  Šobrīd Noteikumi Nr.172 paredz, ka pirmsskolas izglītības iestādēs, neatkarīgi no īstenotās izglītības programmas (12 vai 24 stundu) tiek sastādīta ēdienkarte, kurā cukura daudzums nepārsniedz 20g dienā. Attiecībā par maksimāli pieļaujamo cukura daudzumu pirmsskolas izglītības iestāžu ēdienkartēs ministrija ir saņēmusi ierosinājumus no izglītības iestāžu pārstāvjiem par to, ka atļautais cukura daudzums dienā nav pietiekams ēdienkartes sastādīšanai tām izglītības iestādēm, kas īsteno pirmsskolas izglītības programmas 24 stundas diennaktī, ņemot vērā, ka papildus brokastīm, pusdienām un launagam, tiek pasniegtas arī vakariņas. Tāpēc Noteikumu Nr.172 1.pielikuma 15.punkts tiek papildināts ar maksimāli pieļaujamo pievienotā cukura daudzumu ēdienkartē - 25g tām pirmsskolas izglītības iestādēm, kas īsteno pirmsskolas izglītības programmu 24 stundas dienā. Šāds cukura daudzums ļaus papildināt vēl vienu ēdienreizi (vakariņas), piemēram, ar saldinātu tēju, kompotu vai desertu (noteikumu projekta 1.8.punkts).  Šobrīd Noteikumu Nr.172 2.pielikuma 15.punkts paredz pieļaujamā sāls daudzumu, kāds var tikt pievienots vispārējās izglītības iestādēs (0.4 g pievienotā sāls uz 100g produkta) gatavajam ēdienam. Savukārt pirmsskolas izglītības iestādēs, kā arī ārstniecības iestādēs, sociālās aprūpes un rehabilitācijas institūcijās ir noteikts kopējais dienā pieļaujamais ēdienam pievienotā sāls daudzums. Saskaņā ar Noteikumiem Nr.172, šobrīd izglītības iestādēs, sociālās aprūpes un rehabilitācijas iestādēs, kā arī ārstniecības iestādēs, kur bērniem un pusaudžiem tiek nodrošināta ēdināšana vairākas reizes dienā, pievienotā sāls daudzums katrā ēdienreizē var tikt noteikts atkarībā no ēdienkartē iekļautajiem ēdienu veidiem, ja vien netiek pārsniegts dienā noteiktais sāls daudzums. Brokastīs vai launagā bērniem un pusaudžiem var tikt piedāvāts ēdiens, kas satur maz vai nesatur sāli nemaz, piemēram, putra, biezpiena plācenīši, biezpiens ar augļiem vai ievārījumu. Savukārt pusdienās un vakariņās, kur parasti tiek iekļauti ēdieni, kas satur sāli, saskaņā ar Izglītības iestāžu ēdinātāju asociācijas sniegto informāciju, var tik pievienots liels sāls daudzums, kas dažreiz sasniedz lielāko daļu dienas sāls normas. Tāpēc noteikumu projektā tiek noteikts, ka turpmāk, organizējot ēdināšanu pirmsskolas izglītības iestādēs, sociālās aprūpes un rehabilitācijas iestādēs, kā arī ārstniecības iestādēs, ēdienam pievienotā sāls daudzums nepārsniedz 0.4g uz 100g produkta, nepārsniedzot jau iepriekš noteikto pievienotā sāls daudzumu dienā (noteikumu projekta 1.8., 1.9. punkts).  Lai arī, saskaņā ar Eiropas Padomes regulu Nr.1234/2007ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem, piena produkta tirdzniecības nosaukumā, kurā kāda no piena produkta sastāvdaļām tiek aizvietota ar citu sastāvdaļu, nedrīkst tikt izmantoti piena vai piena produkta apzīmējumi, tomēr joprojām izglītības un ārstniecības iestāžu, sociālās aprūpes un rehabilitācijas institūciju ēdinātāji izmanto tādus pārtikas produktus ēdienu pagatavošanai un pasniegšanai, kurus apzīmē ar „krējuma izstrādājums”, „siera izstrādājums”, „paniņu un augu tauku maisījums” u.c. Šādi pārtikas produkti, kuros piena vai piena produkta sastāvdaļas tiek aizvietotas ar augu taukiem parasti satur arī daļēji hidrogenētus augu taukus, kas nav ieteicami bērnu un pusaudžu uzturā, jo tie veicina aptaukošanos, sirds un asinsvadu saslimšanas, kā arī nenodrošina organismu ar nepieciešamajiem taukos šķīstošajiem vitamīniem. Lai nodrošinātu izglītojamajiem, ārstniecības iestāžu pacientiem, sociālās aprūpes un sociālās rehabilitācijas institūciju klientiem uzturu, kas pēc nesaturpiena produktu izstrādājumus, tiek rosināts 1.pielikuma 9.3., 12.punktu, 2.pielikuma 10.3., 13.punktu un 3.pielikuma 10., 11.3.punktu papildināt ar aizliegumu dienas, kompleksajā un izvēles pusdienu ēdienkartē, kā arī pamatdiētas ēdienkartē iekļaut pārtikas produktus no piena, kuriem kāda no piena sastāvdaļām ir aizvietota ar citu sastāvdaļu, piedevu veidā pasniedzot ēdienu un ēdienu pagatavošanā (noteikumu projekta 1.5., 1.7., 1.11., 1.13., 1.16., 1.17.punkts).  Majonēzi, tāpat kā tomātu mērci un kečupu, jau šobrīd drīkst izmantot tikai ēdiena pagatavošanā. Tomēr, ņemot vērā majonēzes augsto enerģētisko vērtību un tauku saturu, pievienotā sāls daudzumu, kā arī pievienotās pārtikas piedevas, majonēzei būtu jānosaka papildus kvalitātes kritēriji, kā arī jānosaka to lietošanas ierobežojumi. Majonēzes uzglabāšanas termiņa pagarināšanai un garšas uzlabošanai, tiek pievienotas pārtikas piedevas, piemēram, konservants kālija sorbāts, kas nav ieteicams ikdienas bērnu un pusaudžu uzturā, tāpēc noteikumu projektā tiek noteikts, ka ēdiena pagatavošanā nedrīkst izmantot majonēzi, kas satur pārtikas piedevas, kas ir konservanti un krāsvielas. Tāpat majonēze, līdzīgi kā rūpnieciski ražotās mērces, satur daudz pievienotā sāls, vidēji ap 1.2 – 2.2g sāls uz 100g produkta, kas tiek uzskatīts par vidēji augstu līdz augstu sāls saturu produktā. Lai ierobežotu bērnu un pusaudžu uzturā pievienotā sāls daudzumu, būtu jāparedz majonēzei papildus kritērijs attiecībā uz pievienotā sāls daudzumu – mazāk kā 1 g sāls uz 100g produkta. Papildus, ņemot vērā, ka ministrija ir saņēmusi sūdzības no izglītojamo vecākiem par to, ka pirmsskolas izglītības iestādēs tiek divreiz dienā piedāvāti tādi ēdieni kā sviestmaize ar olu, kas ir sajaukta ar majonēzi, kas paredz, ka majonēze ir viena no dominējošām ēdiena sastāvdaļām, tiek noteikts majonēzes lietošanas ierobežojums ēdienu pagatavošanā, atļaujot to izmantot ne biežāk kā reizi nedēļā. (noteikumu projekta 1.5., 1.11., 1.17.punkts).  Tomātu mērce un kečups, kas šobrīd ir atļauti tikai ēdiena pagatavošanā, satur salīdzinoši daudz pievienotā sāls un cukura, kā arī pārtikas piedevas, piemēram, saldinātājus un konservantus, kas nav ieteicami izglītojamo, pacientu un sociālās aprūpes un rehabilitācijas klientu ikdienas uzturā. Tāpat šobrīd tirdzniecībā tiek izplatītas tomātu mērces un kečupi, kuri satur līdz pat 22g cukura uz 100g produkta un sāli līdz 2.2g uz 100g produkta. Ņemot vērā, ka ēdienkartēs tiek iekļauti tādi ēdieni kā tomātu zupas, plovi un mērces, kuros tomātu mērce vai kečups tiek pievienoti ēdiena pagatavošanā, tas var veicināt nevajadzīgi palielinātu cukura un sāls daudzumu ēdienkartē. Tāpēc būtu jānosaka papildus kvalitātes kritēriji tomātu mērcēm un kečupiem attiecībā uz kopēju ogļhidrātu (cukuru) daudzumu – ne vairāk par 15 g ogļhidrātu uz 100g produkta. Vienlaikus tiek noteikts ierobežojums pievienotā sāls daudzumam – ne vairāk kā 1g sāls uz 100g produkta. Tomātu mērce un kečups var saturēt pārtikas piedevas, piemēram, konservantus un krāsvielas, kas bērnu un pusaudžu ikdienas uzturā nav ieteicamas, tāpēc noteikumu projekts tiek papildināts ar kvalitātes kritērijiem attiecībā par pārtikas piedevām, kā arī noteikts tomātu mērces un kečupa izmantošanas biežums ēdiena pagatavošanā. Vienlaikus arī turpmāk ēdienu pagatavošanā varēs izmantot tomātu pastu, kas parasti ir ar zemāku cukura daudzumu un bez pārtikas piedevām, kā arī tai ir zema enerģētiskā vērtība, ņemot vērā daudzumu, kāds ir nepieciešams ēdiena pagatavošanā (noteikumu projekta 1.5., 1.11., 1.17.punkts).  Noteikumu projekta 1.pielikuma 10.punktā, 2.pielikuma 11.punkta un 3.pielikuma 12.punktā minēto apzīmējumu „gaļas izstrādājumi” izsaka atbilstoši EK Eiropas Parlamenta un Padomes Regulas (EK) Nr. 853/2004 (2004. gada 29. aprīlis) ar ko nosaka īpašus higiēnas noteikumus attiecībā uz dzīvnieku izcelsmes pārtiku 1.pielikuma 7.1.punktā noteiktajam apzīmējumam - „gaļas produkti”.  Jau iepriekš tika uzsvērts, ka bērnu ikdienas uzturā nav ieteicams liesu gaļu aizvietot ar gaļas produktiem, ņemot vērā to augsto enerģētisko vērtību, tauku un sāls saturu, kā arī zemo uzturvērtību. Olbaltumvielu saturs gaļas produktos, piemēram, desās, cīsiņos, sardelēs u.c. ir ievērojami zemāks nekā tādā pašā daudzumā liesas gaļas. Papildus gaļas produkti var saturēt sojas produktus un pārtikas piedevas, piemēram, garšas pastiprinātājus, nitrtīsāli, fosfātus u.c., kas nav ieteicami bērnu un pusaudžu ikdienas uzturā. Liesas gaļas vietā ikdienas uzturā iekļaujot gaļas produktus ar augstu sāls un tauku daudzumu, sojas produktiem, kas var tikt ražoti no ģenētiski modificētiem organismiem un nevēlamām pārtikas piedevām, bērniem un pusaudžiem netiek nodrošināts pilnvērtīgs uzturs. Ņemot vērā iepriekšminēto, lai nodrošinātu izglītojamajiem pilnvērtīgāku uzturu, gaļas produktiem tiek noteikti papildus kvalitātes kritēriji attiecībā par sojas pupu un sojas produktu klātbūtni. Attiecībā par pārtikas piedevām, kas tiek izmantotas gaļas produktu ražošanā, būtu jāpārskata tādu atļauto pārtikas piedevu lietošana, kas nav ieteicamas bērnu un pusaudžu lietošanai ikdienas uzturā, piemēram, nebūtu jāiekļauj gaļas sastāvā pārtikas piedevas, kas satur nitrītus, kas ir t.s. nitrītsāls (E249-E250). Nitrītsāls tiek pievienota gaļas produktiem galvenokārt gaļas iekrāsošanai, dažreiz arī kā konservējoša viela. Ņemot vērā, ka nitrītsāls lietošana, īpaši bērnu, pusaudžu un pacientu ikdienas uzturā nav ieteicama, kā arī tās lietošana nav tehnoloģiski nepieciešama un šobrīd jau tiek ražoti gaļas produkti ar augstu gaļas saturu, aizvietojot nitrītsāli ar citām pārtikas piedevām un jaunākajām tehnoloģijām, izglītības un ārstniecības iestāžu, kā arī sociālās aprūpes un rehabilitācijas institūciju ēdienkartēs nebūtu jāiekļauj gaļas produkti, kas satur nitrītus saturošās pārtikas piedevas (noteikumu projekta 1.5., 1.11., 1.17.punkts).  Papildus ministrija ir saņēmusi priekšlikumus no PVD inspektoriem, kas nodrošina pārbaudes ēdināšanas uzņēmumos, par „liesas gaļas” definīciju (noteikumu Nr.172 1.pielikuma 5.3.punkts, 2.pielikuma 6.3.punkts un 3.pielikuma 6.3.punkts) un to dažādo izpratni un grūtībām to kontrolē. Tāpēc noteikumu projekts tiek papildināts ar 1.3.punktu, 1.9.punktu un 1.14.punktu, kas precizē, ka „liesa gaļa” ir liemeņa muskuļu daļas. Tādējādi tiks nodrošināta izpratne par to, kāda gaļa būtu iekļaujama izglītojamo, pacientu, sociālās aprūpes un rehabilitācijas klientu uzturā, kā arī nodrošinātā vienlīdzīga pārtikas produktu kontrole.  Apstrādātu zvejniecības produktu uzturvērtība, tāpat kā gaļas produktu uzturvērtība ir zemāka, ņemot vērā, ka uz 100g gatava produkta tie satur mazāku zivs daudzumu. Papildus zivīm, apstrādātos zvejniecības produktos tiek pievienota tomātu mērce, augu eļļa, pārtikas piedevas, kā arī liels sāls daudzums. Ņemot vērā, ka šobrīd, saskaņā ar Latvijas Zivrūpnieku savienības sniegto informāciju, ir iespējams nodrošināt izglītības un ārstniecības iestādēs, sociālās aprūpes un rehabilitācijas iestādes ar svaigām, atdzesētām vai saldētām zivīm, kas tiek iegūtas un ražotas Latvijā, turpmāk apstrādātus zvejniecības produktus ēdienkartēs iekļaut nevarēs (noteikumu projekta 1.5., 1.11., 1.17.punkts).  Lai nodrošinātu izglītojamajiem, pacientiem, sociālās aprūpes un rehabilitācijas klientiem pilnvērtīgu, svaigi pagatavotu un kvalitatīvu uzturu, noteikumu projektā ar atsevišķu punktu tiek noteikts, ka ēdināšana ir jānodrošina ar pasniegšanas dienā svaigi pagatavotu ēdienu no dabīgiem pārtikas produktiem (piemēram, gaļa, zivis, olas, graudaugi, augļi, dārzeņi, kartupeļi), kas nav ģenētiski modificēti, nesatur ģenētiski modificētus organismus, nesastāv no tiem. Arī turpmāk ēdienu sagataves, ja to paredz ēdiena tehnoloģiskais process, var tikt sagatavotas iepriekšējā dienā, piemēram, sakņu novārīšana, buljona sagatavošana u.c. Papildus ēdienkartē iekļauj apstrādātus un pārstrādātus pārtikas produktus (piemēram, maizi, jogurtu, sieru, gaļas produktus), kas nesatur aromatizētājus un pārtikas piedevas, kas ir krāsvielas, garšas pastiprinātāji, konservanti un saldinātāji (noteikumu projekta 1.1.punkts).  Papildus kompleksai pusdienu un izvēles ēdienkartei, vispārējās pamatizglītības, vispārējās vidējās izglītības un profesionālās izglītības iestāžu kafejnīcās, uzkodu un dzērienu automātos ir atļauts izplatīt pārtikas produktus, kas ir saskaņā ar spēkā esošo Noteikumu Nr.610 51.1punktu, kas izglītības iestādē aizliedz izplatīt:   * saldinātus, gāzētus dzērienus, kuriem ir pievienotas pārtikas piedevas, kas ir krāsvielas, saldinātāji, kā arī kofeīns un aminoskābes; * cukura konditorejas izstrādājumus, tai skaitā košļājamās gumijas, kurām pievienotas pārtikas piedevas, kas ir krāsvielas un saldinātāji; * pārtikas produktus, kuri satur vairāk par 1,25g sāls uz 100 g produkta vai vairāk par 0,5g nātrija uz 100g produkta.   Lai arī kopš 2006.gada, kad stājas spēkā Noteikumos Nr.610 noteiktās prasības, izglītības iestādēs vairs netiek izplatīti saldinātie gāzētie dzērieni, sāļās uzkodas un cukura konditorejas izstrādājumi, tomēr vēl joprojām ir izglītības iestādes, kurās ir pieejami tādi pārtikas produkti, kas nebūtu vēlami izglītojamo uzturā, piemēram, kartupeļu čipsi, šokolādes batoniņi, kā arī dažādi citi cukura konditorejas izstrādājumi. Tas ir saistīts ar to, ka pēdējo gadu laikā pārtikas ražošana ir strauji attīstījusies, ieviešot jaunus pārtikas produktus, pārtikas piedevas un tehnoloģijas, tādējādi ātrāk pielāgojoties normatīvo aktu prasībām. Piemēram, kartupeļu čipsu ražotāji ir samazinājuši sāls daudzumu produktā atbilstoši Noteikumos Nr.610 noteiktajam un turpina izglītības iestādēs izplatīt eļļā ceptus kartupeļu čipsus. Tas norāda uz to, ka iepriekš noteiktās prasības izglītības iestāžu ēdināšanā papildus pusdienu ēdienkartei nav sniegušas pietiekamus rezultātus, lai nodrošinātu izglītojamajiem veselīgu un ikdienas uzturā ieteicamu pārtikas produktu izvēli, kas satur pēc iespējas mazāk sāls, cukura un piesātināto tauku.  Papildus, Noteikumos Nr.610 noteiktie ierobežojumi, kas attiecas uz pārtikas piedevu izmantošanu, vairs nav aktuāli, jo, attīstoties pārtikas produktu ražošanai, tiek izmantotas jaunas pārtikas piedevas, kas nav ietvertas esošo Noteikumu Nr.610 redakcijā. Piemēram, šobrīd izglītības iestāžu teritorijā tiek izplatīti tādi cukura konditorejas izstrādājumi, kuri nesatur aizliegtās pārtikas piedevas, bet satur lielu daudzumu cukura, pārtikas piedevu, kas ir saldinātāji un krāsvielas, kas lai arī nav aizliegti Noteikumos Nr.610, tomēr nav ieteicami bērnu un pusaudžu uzturā. Tāpat izglītības iestādēs var iegadāties dažāda veida miltu konditorejas izstrādājumus (smalkmaizītes, picas, cīsiņus mīklā u.c.), kuru uzturvērtība netiek samērota ar ieteicamo pusdienu ēdienkartes enerģētisko vērtību un uzturvielu normām, kā arī izglītojamie konditorejas izstrādājumus bieži izvēlas pusdienu vietā. Nosakot ierobežojumus tikai noteiktām pārtikas piedevām un sastāvdaļām, netiek veicināta izglītojamiem ieteicamo pārtikas produktu izvēle izglītības iestāžu kafejnīcās, uzkodu un dzērienu automātos. Arī Eiropas Komisija šogad apstiprinātājā “Rīcības plānā bērnu aptaukošanās mazināšanai 2014.-2020.gadam” kā vienu no pasākumiem iesaka veselīga dzīvesveida izvēles veicināšanu bērnu un pusaudžu vidū, nodrošinot, ka izglītības iestādēs skolēniem ir viegli pieejami ikdienas uzturā ieteicami pārtikas produkti ar samazinātu pievienotā sāls, cukura un tauku daudzumu.  Ņemot vērā iepriekš minēto, būtu jāpārskata Noteikumu Nr.610 ēdināšanas bloka sadaļa un jānosaka pārtikas produktus, kurus atļauts izplatīt izglītības iestādes teritorijā, pamatojoties uz ministrijas izstrādātājiem uztura ieteikumiem, tādējādi veicinot ikdienas uzturā ieteicamo pārtikas produktu pieejamību izglītības iestādē un padarot veselīgo izvēli par vieglāko izvēli skolēniem. Tie pārtikas produkti, kas netiks iekļauti sarakstā, nebūs atļauti izplatīšanai izglītības iestādēs.  Pamatojoties uz „Latvijas bērnu antropometrisko parametru un skolu vides pētījuma” datiem par 8.3% (2008.g.–51% un 2012.g.–59,3%) ir palielinājies to skolu īpatsvars, kurās skolēniem ir pieejamas kafejnīcas vai veikals. Lai gan skolās ir palielinājusies iespēja iegādāties augļus, dārzeņus, pienu un dzērienus bez pievienotā cukura, vienlaikus ir arī palielinājusies iespēja iegādāties dažādus saldumus, sāļās uzkodas un saldinātos dzērienus. Piemēram, 2012.gadā 65% gadījumos skolēniem bija iespēja skolā iegādāties kūkas, šokolādes un konfektes, 19.6% gadījumos bija iespēja iegādāties sāļos riekstus un čipsus. Savukārt pēc "Latvijas skolēnu veselības paradumu pētījuma" 2009./2010 datiem, bērnu, 11, 13 un 15 gadu vecumā, saldumu un konditorejas izstrādājumu patēriņš uzturā pieaug, 2010.gadā saldumus uzturā vismaz vienreiz dienā lietoja 37.4% (2002. gadā 29.1%) meiteņu un 28.7% (2002.gadā 26%) zēnu. Tomēr, salīdzinot ar 2002.gadu, 2010.gadā to pusaudžu īpatsvars, kas ikdienā lieto saldinātos gāzētos dzērienus visās vecuma grupās ir samazinājies gandrīz divas reizes - 2010.gadā saldinātos gāzētos dzērienus vismaz vienreiz dienā lietoja 9.7% (2002.gadā 18.3%) zēnu un 7% (2002.gadā 13.2%) meiteņu. Augļu patēriņš vismaz reizi dienā pieauga meiteņu vidū par 5.8%, zēnu vidū par 0.8%. Savukārt dārzeņu patēriņš uzturā ir samazinājies, vismaz vienreiz dienā dārzeņus uzturā lieto tikai 27.8% (30.7%) meiteņu un 21.8% (26.4%) zēnu.[[2]](#footnote-2) Statistikas dati liecina, ka, lai arī šobrīd ir spēkā Noteikumi Nr.610, kas nosaka pārtikas produktus un piedevas, kuras neizplata izglītības iestādē, tomēr sāļās uzkodas, miltu un cukura konditorejas izstrādājumi, kas nav ieteicami bērnu un pusaudžu ikdienas uzturā un nav samēroti ar ieteicamām dienas uztura normām, arvien tiek izplatīti izglītības iestādes teritorijā. Ņemot vērā iepriekšminēto jāsecina, ka esošie aizliegumi un ierobežojumi Noteikumos Nr.610 attiecībā par pārtikas produktu klāstu izglītības iestāžu kafejnīcās, uzkodu un dzērienu automātos nedarbojās pietiekami efektīvi, lai nodrošinātu izglītojamajiem ieteicamo ikdienas pārtikas produktu izvēli izglītības iestāžu teritorijā.  Spēkā esošajos Noteikumos Nr.610 nav noteikts pieļaujamais pievienotā cukura daudzums pārtikas produktiem. Izglītojamie, kas ir pusdienojuši izglītības iestādes ēdnīcā un ir uzņēmuši pietiekamu pievienotā cukura daudzumu ar kompleksajām pusdienām, iegādājas papildus pārtikas produktus ar augstu pievienotā cukura daudzumu (piemēram, cukura un miltu konditorejas izstrādājumi) skolas kafejnīcā vai uzkodu automātos, kas veicina dienas ieteicamās cukura normas pārsniegšanu. Papildus ministrija ir saņēmusi iesniegumus no izglītojamo vecākiem, kuros tiek norādīts, ka izglītojamie, iegādājoties saldumus vēl pirms pusdienām, nomāc apetīti un neizvēlas pusdienot izglītības iestādes ēdnīcā. Lai izglītojamo uzņemtā cukura daudzums nepārsniegtu ieteicamo dienas daudzumu, tiek rosināts ierobežot izglītojamo iespēju iegādāties pārtikas produktus ar augstu pievienotā cukura daudzumu un nodrošināt veselīgāku pārtikas produktu izvēli izglītības iestādē (noteikumu projekta 1.2.punkts)  Saskaņā ar Bērnu antropometrisko parametru un skolu vides pētījumu Latvijā 2012./2013.māc.g., izglītības iestādes kafejnīcā vai veikalā 47.9% izglītojamo bija iespēja iegādāties augļus, bet 65% izglītojamo bija iespēja iegādāties dārzeņus. Lai nodrošinātu visiem izglītojamajiem iespēju iegādāties augļus un dārzeņus izglītības iestādē, tiek rosināts atļauto pārtikas produktu sarakstā iekļaut svaigus un žāvētus augļus un dārzeņus, kā arī sukādes, kas ir bagāti ar vitamīniem, minerālvielām un šķiedrvielām. Sukādēm ražošanas procesā tiek pievienots cukurs, taču tas ir nepieciešams produktu uzglabāšanai un, saskaņā ar 2008.gada 18.augustaMinistru kabineta noteikumiem Nr.663 „Prasības pārtikas kvalitātes shēmām, to ieviešanas, darbības, uzraudzības un kontroles kārtība”, cukura daudzums sukādēs nepārsniedz 8g cukura uz 100g gatava produkta (noteikumu projekta 1.2.punkts).  Saskaņā ar pētījuma datiem[[3]](#footnote-3), 2012./2013.gadā 19.6% gadījumos no aptaujātajām skolām, izglītojamajiem bija iespēja iegādāties čipsus un sāļos riekstus. Šobrīd Noteikumos Nr.610 attiecībā uz sāļām uzkodām un čipsiem ir noteikts sāls daudzuma ierobežojums un aizliegtās pārtikas piedevas. Ražotāji, piemērojoties normatīvo aktu prasībām, ražo čipsus un citas sāļās uzkodas nepievienojot aizliegtās pārtikas piedevas un samazinot pievienotā sāls daudzumu līdz maksimāli pieļaujamam, un turpina izplatīt izglītības iestāžu teritorijā eļļā ceptus čipsus un citas uzkodas, kas nav ieteicamas izglītojamo ikdienas uzturā, augstās enerģētiskās vērtības, sāls un tauku satura dēļ. Lai nodrošinātu veselīgas izvēles pieejamību izglītojamajiem, tiek rosināts atļauto pārtikas produktu sarakstā iekļaut negrauzdētus, nesālītus un nesaldinātus riekstus un sēklas, kas paredz atļaut izplatīt arī riekstu, sēklu, žāvētu dārzeņu, augļu un ogu maisījumus. Rieksti un sēklas ir vērtīgu taukskābju, aminoskābju, vitamīnu, minerālvielu un šķiedrvielu avots (noteikumu projekta 1.2.punkts).  Lai nodrošinātu kalcija un olbaltumvielu avotus izglītojamo uzturā, kas ir nepieciešami bērnu pilnvērtīgai kaulu un zobu attīstībai, nepieciešams iekļaut atļauto pārtikas produktu sarakstā pienu un piena produktus. Ņemot vērā, ka šobrīd, saskaņā ar Noteikumiem Nr.610, pienam un piena produktiem netiek noteiktas papildus prasības kā tikai aizliegto pārtikas piedevu izmantošana, izglītības iestāžu teritorijā tiek izplatīts piens un piena produkti ar salīdzinoši augstu pievienotā cukura, sāls un tauku daudzumu. Piemēram, jogurti, kas tiek ražoti mazos iepakojumos un ar reklāmas un iepakojuma palīdzību piesaista bērnu uzmanību, parasti satur ap 19 g cukura uz 100g produkta. Tāpēc tiek rosināts pienam, jogurtam, paniņām, rjaženkai un biezpienam noteikt pievienotā cukura daudzumu, kas, saskaņā ar uztura speciālistu un diētas ārstu viedokli, nedrīkst pārsniegt 5g cukura uz 100g produkta. Papildus piens un piena produkti drīkst saturēt augļu un ogu piedevas. Savukārt biezpiena produktiem, kuri ietver arī mājas sieru, uztura speciālisti un diētas ārsti rosina noteikt pieļaujamo pievienotā sāls daudzumu, kas nepārsniedz 1g sāls uz 100g produkta. Lai izglītojamo uzturā ierobežotu piesātinātās taukskābes, kas ir viens no galvenajiem sirds un asinsvadu saslimšanu faktoriem, tiek rosināts noteikt arī maksimāli pieļaujamo tauku daudzumu pienā un piena produktos, kas ir saskaņā ar veselīga uztura ieteikumiem (noteikumu projekta 1.2.punkts).  Ņemot vērā, ka izglītības iestāžu teritorijā aizvien tiek izplatīti saldināti dzērieni (50.7%), kafijas un kakao dzērieni (62.9%)[[4]](#footnote-4), kas lielā daudzumā satur pievienoto cukuru, kā arī daļēji hidrogenētus augu taukus un piena aizstājējus, kas šobrīd nav aizliegti Noteikumos Nr.610, tiek rosināts atļauto pārtikas produktu dzērienu sarakstā iekļaut tikai dzeramo ūdeni, avota ūdeni un dabīgos minerālūdeņus, augļu, ogu un dārzeņu sulas, nektārus, zaļo, melno un augu tēju, izņemot šķīstošo tēju, un dzērienus, kas ir pagatavoti izmantojot kakao pulveri ar samazinātu tauku saturu un maltu, grauzdētu kafiju vai sausu vai pastas veida cigoriņu ekstraktu. Ņemot vērā, ka dabīgam minerālūdenim kopējais minerālsāļu daudzums var svārstīties, tiek noteikts pieļaujamais sausais atlikums - līdz 1500mg/l, kas ir saskaņā ar 2010.gada 21.decembra Ministru kabineta noteikumu Nr.1130 „Noteikumi par dabīgā minerālūdens un avota ūdens obligātajām nekaitīguma un marķējuma prasībām un kārtību, kādā izsniedz atļaujas dabīgā minerālūdens izplatīšanai un sedz izsniegšanas izmaksas” (turpmāk – Noteikumi Nr.1130) 5.pielikumu. Tiem dabīgiem minerālūdeņiem, kuru sausais atlikums ir lielāks par 1500mg/l, saskaņā ar Noteikumiem Nr.1130, atbilst pazīmei – „Minerālsāļiem bagāts” un šajā kategorijā ietilpst dabīgie minerālūdeņi, kas ir paredzēti lietošanai īpašos gadījumos, piemēram, sportistiem pēc ļoti intensīvas fiziskas slodzes, kas ilgst vismaz vienu astronomisko stundu, elektrolītu traucējumu gadījumā u.c. Šobrīd tirdzniecībā ir pieejami minerālsāļiem bagāti dabīgie minerālūdeņi ar sauso atlikumu līdz 8000mg/l, kas ir paredzēti atsevišķām lietošanas reizēm, nevis iekļaušanai ikdienas uzturā. Minerālsāļiem bagāti dabīgie minerālūdeņi, kas satur sauso atlikumu līdz 7000mg/l, satur līdz pat 1750mg/l nātrija, savukārt dabīgie minerālūdeņi, kas satur sauso atlikumu 1000-2500mg/l vidēji satur ap 280-380mg/l nātrija. Saskaņā ar Veselības ministrijas izstrādātajiem Ieteicamām enerģijas un uzturvielu devām Latvijas iedzīvotājiem[[5]](#footnote-5), 7-10 gadus vecam bērnam dienā būtu jāuzņem ne vairāk par 1200mg nātrija. Bērns, izdzerot 500ml dabīga minerālūdens ar kopējo sauso atlikumu līdz 7000mg/l, var uzņemt vismaz pusi no dienā ieteicamā nātrija daudzuma. Savukārt, uzņemot tādu pašu daudzumu minerālsāļiem bagātu dabīgo minerālūdeni ar sauso atlikumu līdz 2500mg/l, bērns var uzņemt 15% no dienā ieteicamā nātrija daudzuma. Ņemot vērā, ka šāds dabīgais minerālūdens lielā daudzumā satur arī hlora jonus, kas būtībā kopā ar nātrija joniem veido sāli, izglītojamais ar minerālsāļiem bagātu dabīgo minerālūdeni uzņem sāli, kas, saskaņā ar Veselīga uztura ieteikumiem[[6]](#footnote-6) un PVO rekomendācijām nav ieteicama vairāk par 5g dienā. Tādējādi bērns, iekļaujot ikdienas uzturā minerālsāļiem bagātu dabīgo minerālūdeni papildus savai ēdienkartei, var pārsniegt kopējo ieteicamo sāls daudzumu dienā. Tāpat minerālsāļiem bagāti dabīgie minerālūdeņi satur kalciju, kāliju, magniju u.c. minerālvielas, kas, summējoties ar dienā uzņemto minerālvielu daudzumu ar uzturu, var pārsniegt dienā ieteicamos minerālvielu daudzumus un radīt organismam palielinātu slodzi. Ņemot vērā iepriekšminēto, minerālsāļiem bagātie dabīgie minerālūdeņi, kuru sausais atlikums pārsniedz 1500mg/l, nebūtu jāiekļauj atļauto pārtikas produktu sarakstā izplatīšanai izglītības iestāžu teritorijā (noteikumu projekta 1.2.punkts).  Savukārt saldinātus dzērienus un dzērienus, kas satur kofeīnu un aminoskābes, kā arī saldinātu kakao, šokolādes dzērienus un kafijas dzērienus, kas ir pagatavoti no šķidrā ekstrakta un var saturēt pievienoto cukuru un daļēji hidrogenētus augu taukus, izglītības iestādes teritorijā nevarēs izplatīt. Saskaņā ar ministrijas izstrādātajiem uztura ieteikumiem, bērniem vecumā no 2 līdz 18 gadiem slāpju remdēšanai ir ieteicams vairākas reizes dienā lietot dzeramo ūdeni, savukārt saldinātus, krāsainus un gāzētus dzērienus un dzērienus ar augstu enerģētisko vērtību, kas satur pievienoto cukuru, nav ieteicams iekļaut ikdienas uzturā, īpaši slāpju remdēšanai (noteikumu projekta 1.2.punkts). Lai izglītojamajiem nodrošinātu veselīgu alternatīvu našķiem, kas papildus enerģētiskai vērtībai, ko cilvēkam sniedz ogļhidrātus saturoši produkti, satur arī organismam nepieciešamās vielas, tiek rosināts atļauto pārtikas produktu sarakstu papildināt ar šokolādi, kas satur kakao sausnā ne mazāk kā 43% un kopējās kakao sausnā ir ne mazāk kā 26% kakao sviesta. Izplatīšanai izglītības iestādēs tiek rosināts atļaut šokolādi, kurai ir augstāks kakao saturs, jo tās sastāvā ir mazāk piesātināto tauku un pievienotā cukura. Sausmaizītes un galetes (auzu, rudzu, griķu, kliju u.c.), sausiņi un barankas, bez daļēji hidrogenētiem augu taukiem un pārtikas piedevām, kuros pievienotā cukura daudzums nepārsniedz 5g uz 100g produkta, tiks iekļauti atļauto pārtikas produktu sarakstā (noteikumu projekta 1.2.punkts). |
| 3. | Projekta izstrādē iesaistītās institūcijas | Zemkopības ministrija, Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu.** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie un darbinieki vispārējās pamatizglītības, vidējās izglītības, profesionālajās izglītības iestādēs un izglītības iestādēs, kas īsteno pirmsskolas izglītības programmas, sociālās aprūpes un sociālās rehabilitācijas institūciju klienti, ārstniecības iestāžu pacienti un darbinieki, kā arī ēdināšanas uzņēmumi. |
| 2. | Tiesiskā regulējuma ietekme uz tautsaimniecību un administratīvo slogu | Turpmāk, organizējot izglītojamo ēdināšanu attiecībā par pārtikas produktiem, varēs izmantot vienus Ministru kabineta noteikumus – Noteikumi Nr.172. Papildus administratīvais slogs ēdināšanas uzņēmumiem vai pārtikas ražošanas uzņēmumiem nav paredzams, ņemot vērā, ka šobrīd šādi pārtikas produkti tiek ražoti un izplatīti izglītības iestādes teritorijā. Tomēr, ņemot vērā, ka tiek noteiktas papildus kvalitātes prasības ēdienkartē iekļaujamajiem pārtikas produktiem, kurus izmanto izglītojamo, ārstniecības iestāžu pacientu, sociālās aprūpes un rehabilitācijas institūciju klientu ēdināšanai, ir iespējama atsevišķu ēdienu un pārtikas produktu izmaksu pieaugums. Ņemot vērā, ka katra izglītības un ārstniecības iestāde, kā arī sociālās aprūpes un rehabilitācijas institūcija var veidot dažādu ēdienkarti, atkarībā no vajadzībām, pieejamā finansējuma, sezonas u.c. apstākļiem, nav iespējams veikt izmaksu pieauguma aprēķinus. Tāpat netiek veikti aprēķini izmaksu pieaugumam tiem pārtikas produktiem, kurus izglītojamie varēs iegādāties izglītības iestāžu kafejnīcās, uzkodu un dzērienu automātos, ņemot vērā, ka izglītojamais var izvēlēties vai iegādāties papildus pusdienu ēdienkartei dažādus pārtikas produktus.  Papildus noteikumu projekts ietekmēs Pārtikas un veterinārā dienesta darbu, jo būs nepieciešams veikt pārtikas produktu kontroles un to atbilstību noteiktajām prasībām, kas ietekmēs dienesta noslodzi un finansiālās iespējas (paraugu laboratoriskās analīzes). |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.gads** | | Turpmākie trīs gadi (*euro*) | | |
| **2016.gads** | **2017.gads** | **2018.gads** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo (2015.) gadu | izmaiņas, salīdzinot ar kārtējo (2015.) gadu | izmaiņas, salīdzinot ar kārtējo (2015.) gadu |
| 1 | 2 | 3 | 4 | 5 | 6 |
| **1. Budžeta ieņēmumi:** | **10 481 171** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 10 481 171  3 140 595 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| **2. Budžeta izdevumi:** | **10 481 171** | **0** | **0** | **391 043** | **253 213** |
| 2.1. valsts pamatbudžets | 10 481 171 | 0 | 0 | 391 043 | 253 213 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| **3. Finansiālā ietekme:** | **0** | **0** | **0** | **- 391 043** | **- 253 213** |
| 3.1. valsts pamatbudžets | 0 | 0 | 0 | - 391 043 | - 253 213 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| **4. Finanšu līdzekļi papildu izdevumu finansēšanai** (kompensējošu izdevumu samazinājumu norāda ar "+" zīmi) | X | **0** | **0** | **0** | **0** |
| **5. Precizēta finansiālā ietekme**: | X | **0** | **0** | **- 391 043** | **- 253 213** |
| 5.1. valsts pamatbudžets | 0 | 0 | - 391 043 | - 253 213 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| **6. Detalizēts ieņēmumu un izdevumu aprēķins** ir pievienots pielikumā: |  |  |  |  |  |
| **6.1. detalizēts ieņēmumu aprēķins** | **0** | **0** | **0** | **0** | **0** |
| **6.2. Detalizēts izdevumu aprēķins**  ***6.2.1. Izdevumi papildus veicamo pārbaužu*** ***nodrošināšanai*** *(detalizētu izdevumu aprēķinu skatīt pielikumā):*  6.2.1.1. Atlīdzība papildus pārbaužu nodrošināšanai, EKK 1000  6.2.1.2. Izdevumi inspektoru ikdienas darba nodrošināšanai, EKK 2000  6.2.1.3. Izdevumi distances infrasarkano termometru iegādei. EKK 2000  6.2.1.4. Izdevumi automašīnu iegādei, EUR. EKK 5000  6.2.1.5. Planšetdatoru iegāde pārbaudes protokolu ievadīšanai. EKK 5000  ***6.2.2. Izdevumi laboratorisko izmeklējumu veikšanai papildus prasību nodrošināšanai*** *(detalizētu izdevumu aprēķinu skatīt pielikumā), EKK 7350* | **0**  ***0***  0  0  0  0  0  ***0*** | **0**  ***0***  0  0  0  0  0  ***0*** | **0**  ***0***  0  0  0  0  0    ***0*** | **391 043**    ***360 250***  180 829  41 591  2 200  130 680  4 950    ***30 793*** | **253 213**  ***222 420***  180 829  41 591  0  0  0  ***30 793*** |
| 7. Cita informācija | Saskaņā ar likumu „Par valsts budžetu 2015.gadam”, Pārtikas un veterinārā dienesta resursus izdevumu segšanai veido ieņēmumi no maksas pakalpojumiem un citi pašu ieņēmumi 3 140 595 EUR un vispārējā kārtībā sadalāmā dotācija no vispārējiem ieņēmumiem 7 340 576 EUR. Pārtikas un veterinārā dienesta izdevumus veido izdevumi atlīdzībai 7 842 704 EUR, precēm un pakalpojumiem 2 119 569 EUR un kapitālajiem izdevumiem 518 898 EUR.  Saskaņā ar likumu „Par vidēja termiņa budžeta ietvaru 2015., 2016. un 2017.gadam”, Pārtikas un veterinārā dienesta resursus izdevumu segšanai veido ieņēmumi no maksas pakalpojumiem un citi pašu ieņēmumi 3 140 595 EUR un vispārējā kārtībā sadalāmā dotācija no vispārējiem ieņēmumiem 7 340 576 EUR ik gadu. Pārtikas un veterinārā dienesta izdevumus veido izdevumi atlīdzībai 7 842 704 EUR, izdevumi precēm un pakalpojumiem 2 119 569 EUR un kapitālajiem izdevumiem 518 898 EUR ik gadu.  Pārtikas un veterinārais dienests 2015./2016.gadā valsts budžeta ietvaros izglītības un ārstniecības, sociālās aprūpes un rehabilitācijas institūcijās veiks plānveida pārtikas produktu un uztura normu kontroli atbilstoši 2005.gada 22.februāra Ministru kabineta noteikumu Nr.142 *„Pārtikas un veterinārā dienesta nolikums”* 4.3.2 punktam. Stājoties spēkā noteikumu projekta paredzētajiem grozījumiem 2016.gada 1.janvārī, Pārtikas un veterinārā dienesta plānveida kontroles tiks veiktas valsts budžeta ietvaros kā līdz šim. Lai nodrošinātu papildus Pārtikas un veterināra dienesta kontroles, kas ietver laboratorisko paraugu paņemšanu un nogādi to veikšanai uz Pārtikas drošības, dzīvnieku veselības un vides zinātniskajam institūtu “BIOR”, ir nepieciešams papildus finansējums. Ņemot vērā iepriekšminēto un Ministru kabineta 2015.gada 13.aprīļa sēdē nolemto (prot. Nr.19 1.§ 6.p.), papildus finansējums pārtikas produktu kontroļu veikšanai Pārtikas un veterinārajam dienestam un laboratorisko analīžu veikšanai Pārtikas drošības, dzīvnieku veselības un vides zinātniskajam institūtam “BIOR” tiks pieprasīts sākot no 2017.gada.  2017.gadā pārtikas produktu kontroļu veikšanai nepieciešami 391 043 EUR (EKK 1000 – 180 829, t.sk., EKK 1100 – 144 329 EUR, EKK 1200 – 36 500 EUR; EKK 2000 – 43 791 EUR; EKK 5000 – 135 630 EUR; EKK 7350 – 30 793 EUR).  2018.gadā un turpmāk ik gadu pārtikas produktu kontroļu veikšanai nepieciešami 253 213 EUR (EKK 1000 – 180 829, t.sk., EKK 1100 – 144 329 EUR, EKK 1200 – 36 500 EUR; EKK 2000 – 41 591 EUR; EKK 7350 – 30 793 EUR).  Jautājumu par papildu valsts budžeta līdzekļu piešķiršanu Zemkopības ministrijai (Pārtikas un veterinārajam dienestam un Pārtikas drošības, dzīvnieku veselības un vides zinātniskajam institūtam “BIOR”) papildus pārtikas produktu kontroļu veikšanai izskatīt Ministru kabinetā likumprojekta “Par valsts budžetu 2017.gadam” un likumprojekta “Par vidēja termiņa budžeta ietvaru 2017., 2018. un 2019.gadam” sagatavošanas un izskatīšanas procesā kopā ar visu ministriju un citu centrālo valsts iestāžu jauno politikas iniciatīvu pieteikumiem atbilstoši valsts budžeta finansiālajām iespējām. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz 2016.gada 1.janvārim veikt:   1. grozījumus Ministru kabineta 2002.gada 27.decembra noteikumos Nr.610 „Higiēnas prasības vispārējās pamatizglītības, vispārējās vidējās izglītības un profesionālās izglītības iestādēm”, 2. grozījumus Ministru kabineta 2013.gada 17.septembra noteikumos Nr.890 „Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmu”, lai saskaņotu prasības Noteikumu Nr.610, 890 un 172 sadaļās, kas attiecas uz ēdināšanas pakalpojumu nodrošināšanu.   Noteikumu projekti tika izsludināti Valsts sekretāru sanāksmē 2014.gada 16.oktobrī prot. Nr.40, 19. §, 21.§ (VSS- 944, 945). |
| 2. | Atbildīgā institūcija | Veselības ministrija |
| 3. | Cita informācija | Nav |

V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publiskajai apspriešanai noteikumu projekts no 2014.gada 1.jūlija līdz 2014.gada 1.augustam tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”. |
| 2. | Sabiedrības līdzdalība projekta izstrādē | Projekta izstrādē tika iesaistītas Latvijas Diētas ārstu asociācijas, Latvijas Diētas un uztura speciālistu asociācijas un Latvijas Uzturzinātnes speciālistu biedrības pārstāvji. Laika posmā no 2014.gada 1.jūlija līdz 1.augustam, noteikumu projekts tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”.  Par noteikumu projekta punktu, kas paredz palielināt gaļas daudzuma gaļas produktos, tika diskutēts Pārtikas nozares padomē 2014.gada 19.decembrī.  Par noteikumu projekta nesaskaņotajiem jautājumiem, t.sk. gaļas satura palielināšanu gaļas produktos, majonēzes, kečupa un tomātu mērces aizliegumu izmantot ēdiena pagatavošanā, kā arī noteikumu projektā noteikto dabīgo pārtikas produktu iekļaušanu ēdienkartēs, tika diskutēts starpinstitūciju sanāksmē 2015.gada 4.martā, kurā tika pieaicināti Latvijas Pārtikas uzņēmumu federācijas, Latvijas Diētas ārstu asociācijas, Latvijas Diētas un uztura speciālistu asociācijas, Latvijas Uzturzinātnes speciālistu biedrības pārstāvji, kā arī pārtikas tehnologi un neatkarīgais eksperts. Noteikumu projekts tika prezentēts 15. Uztura padomes sēdē, kas notika 2015.gada 29.maijā. Uztura padomes locekļi konceptuāli atbalstīja noteikumu projektu un tā tālāku virzību. |
| 3. | Sabiedrības līdzdalības rezultāti | Latvijas Uzturzinātnes speciālistu biedrība, Latvijas Diētas ārstu asociācija,Latvijas Diētas un uztura speciālistu asociācija, Latvijas Biedrība „Latvijas Vecāku kustība” un biedrība „Vecāki par izglītību”, Latvijas Lielo pilsētu asociācija, Latvijas Pašvaldību savienība kopumā atbalsta noteikumu projekta tālāku virzību. Ir panākta vienošanās ar Zemkopības ministriju un Latvijas Pārtikas uzņēmumu federāciju attiecībā par gaļas saturu gaļas produktos un papildus kritērijiem majonēzei, kečupam un tomātu mērci. Izglītības iestāžu ēdinātāju asociācija konceptuāli atbalsta noteikumu projektu, rosinot jautājumu par visas vai lielākās daļas valsts mērķdotācijas izglītojamo brīvpusdienām novirzīt pārtikas produktu iegādei. Jautājums tiks skatīts Latvijas pašvaldību savienības 2015.gada sarunu laikā, kas notiks 2015.gada 17.jūnijā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts ietekmēs Pārtikas un veterinārā dienesta darbu. Papildus esošajām funkcijām plānots, ka Pārtikas un veterinārais dienests veiks papildus pārtikas produktu kontroles, kas ietekmēs dienesta noslodzi un finansiālās iespējas (paraugu laboratoriskās analīzes). |
| 3. | Cita informācija | Nav. |

Veselības ministrs G.Belēvičs

16.06.2015. 13:06

5995

Lāsma Ļaksa

[lasma.laksa@vm.gov.lv](mailto:lasma.laksa@vm.gov.lv)

67876075

1. Veselības ministrijas izstrādātie veselīga uztura ieteikumi http://www.vm.gov.lv/lv/tava\_veseliba/veseligs\_uzturs/ [↑](#footnote-ref-1)
2. [Bērnu antropometrisko parametru un skolu vides pētījums Latvijā, 2012./2013. māc.g](http://www.spkc.gov.lv/file_download/1721/Bernu+antropometrisko+parametru+petijums.pdf) http://www.spkc.gov.lv/veselibu-ietekmejoso-paradumu-petijumi/ [↑](#footnote-ref-2)
3. Bērnu antropometrisko parametru un skolu vides pētījums Latvijā, 2012./2013. māc.g[.](http://www.spkc.gov.lv/file_download/1721/Bernu+antropometrisko+parametru+petijums.pdf) http://www.spkc.gov.lv/veselibu-ietekmejoso-paradumu-petijumi/ [↑](#footnote-ref-3)
4. [Bērnu antropometrisko parametru un skolu vides pētījums Latvijā, 2012./2013. māc.g](http://www.spkc.gov.lv/file_download/1721/Bernu+antropometrisko+parametru+petijums.pdf) http://www.spkc.gov.lv/veselibu-ietekmejoso-paradumu-petijumi/ [↑](#footnote-ref-4)
5. http://www.vm.gov.lv/images/userfiles/ieud.pdf [↑](#footnote-ref-5)
6. http://www.vm.gov.lv/images/userfiles/uztura\_ieteikumi\_pieaugusajiem.pdf [↑](#footnote-ref-6)